Plaasgesin gewaarsku om vlugtelinge uit te sitAndrew Wartnaby en sy vrou, Rae, eienaars van Hope Farm in Cato Ridge, KwaZulu-Natal Foto: MSF ŉ Gesin van KwaZulu-Natal wat skuiling gebied het aan 146 vlugtelinge op hul plaas in Cato Ridge het ŉ waarskuwing van die plaaslike polisie ontvang om binnekort met ŉ proses van uitsetting te begin. “Tydens die laaste vergadering het hulle ons tot 6 September kans gegun om almal van die plaas af te kry, of hulle gaan ons aankla dat ons munisipale verordeninge oortree,” het Andrew Wartnaby, eienaar van die plaas, gesê. “Hulle het nie presies gesê watter verordeninge ons oortree nie.” Wartnaby en sy vrou Rae het vroeg in Julie hul plaas beskikbaar gestel aan vlugtelinge nadat die laaste skuiling, wat tydens April se xenofobiese geweld aan hulle beskikbaar gestel is, deur die Suid-Afrikaanse Polisiediens gesluit is. Sonder ŉ heenkome, moes die vlugtelinge twee aande buite slaap. Toe hulle egter op Vrydagoggend 3 Julie wakker word, het die polisie al die volwassenes in die groep bymekaar gemaak en in hegtenis geneem vir kinderverwaarlosing en oortreding. Rae Wartnaby van Hope Farm in Cato Ridge, KwaZulu-Natal saam met van die vlugtelinge se kinders Foto: MSF “Die polisie het die mense en hul kinders van mekaar geskei, en hul enigste oortreding was dat hulle nie ŉ heenkome gehad het nie,” het Wartnaby bygevoeg. Die ouers en kinders was die naweek lank van mekaar geskei en die volwasse vlugtelinge is eers vrygelaat nadat die Wartnabys hulle plaas, Hope Farm, beskikbaar gestel het as ŉ vaste adres en ŉ plek van veiligheid. “Wanneer mense my vra waarom ons gedoen het wat ons gedoen het, is my antwoord, ‘hoe kon ons nié?” het hy gesê. Die 146 vlugtelinge bly almal op die plaas en word versorg deur die Wartnabys, hul familie, vriende, bure en die Anti-Xenophobia Coalition. “Selfs die geweerswaaiende boer wat verder in die pad af bly, het in die eerste week by ons stilgehou en sy goedkeuring gegee. Hy het aangebied dat ons van sy hoenders kan koop om ons gaste iets te ete te kan gee,” het Rae gesê. Lede-organisasies van die koalisie, Dokters sonder grense (MSF) en die Suid-Afrikaanse Raad vir Kerke verskaf ook kos, klere en mediese sorg. Volgens MSF het van die munisipale beamptes egter hul misnoeë uitgespreek oor die dienste wat deur die koalisie gelewer word. Met die sperdatum wat nou naderkom, doen die koalisie ŉ beroep op Suid-Afrikaanse owerhede om nie verder te dreig met enige regstappe nie, totdat “alle sake vriendskaplik opgelos is deur alle betrokkenes”.